“Oyílí ámvóé vīlí á zāŋ bíā wa, á zāŋ ésōā ai ésīā wama. Ńdɔ malóm wa mɔní ai mvɔ́d, kələ́g, ó tsam elad amvóé mína Baésha, ǹkúkúmá yā Ísraɛ̂l, ású yə̄ nâ a zǎ sɔ́ lúman ai ma.” 4Ńdɔ Bēn Hadad a ngávógolo kíŋ ǹkúkúmá Asa, ńdɔ a ngálóm bə̄dzóē yā mīńsámbá bítá bóé nə́ bə́ kə lúman ai bətísɔn, ńdɔ̄ bə́ ngánɔŋ Iyôn, Dan, Avel Máim, ai bətísɔn bə́ ákúmá bə́sə̄ yā Neftali. 5Á wóg Baésha a ngáwóg nálā, ńdɔ a ngádzoge ńlōŋán Rama, a bɔ̌ naa esíé é təbə́. 6Ńdɔ ǹkúkúmá Asa á ngánɔŋ Yúda ásə, ńdɔ̄ bə́ ngáman bəgə̌ mə̄kɔ́g yā Rama ai mə́bám yā Baésha ǎ lóŋo ai mɔ́, ǎ ngayə́m Géva ai Mitspa ai mɔ́. 7Ńdɔ̄ hḿ Hanani ǹyénə mam a ngázū ábə Asa ǹkúkúmá yā Yúda, nyé ai nyé nâ: “Ḿból ó kə́ yə́gəbə ábə ǹkúkúmá yā Aram, təge yə́gəbə ábə Ǹtondôbə Zambá woe, ǹsámbá bítá ǹkúkúmá yā Aram o sɔ́dan yǎ wa á mɔ́. 8Ngǎ Nubían ai Libían bə́ ngábə́ mod ǹkunda bítá ńnēn ai abuí bikálíg ai bəwulu bikabilí ? Ńdɔ ngǎ bə́ ngáku wa á mɔ́ amú ó ngáyə́gəbə ábə Ǹtondôbə ? 9Mís mə́ Ńtondôbə mâwulu á sí ésə nâ á lə́de ngul dzié ású é bod bə́ nə́ ábə̄ nyé ai ǹnə́m wábán ósə, éyɔŋ dzí ǒ bɔ̄ ákūd ai ákyāí ō bɔ̄ dí, ású tē hḿ bītá byâzu wa toŋ.” 10Ńdɔ fɔ̄ɔ̄ Asa a ngáliŋan ai ǹyénə mam, ńdɔ a ngáfudi nyé á mim̀bog, amú á ngāman fɔ́ɔ́ liŋán; ńdɔ̄ fə a ngátə́le məmvéndé mə́ ngɛ́d ású éfas áyɔ̌ŋ á mə̄lú mə́tē. 11Mim̀bɔán mí Asa, émí mí ósú ai émí mí mvúa, mí nə ǹtilán á kálada Miǹkúkúmá mí Yúda ai émí mí Ísraɛ̂l . 12Á ḿbū mə́wóm mə́lɛ́ ai ebǔl yā édzóē dzīē, ńdɔ̄ Asa a ngákɔn á məkǒl, m̀bə̂ okɔ̌n fɔ̄ɔ̄. Tɔ ábǒg ókɔ̌n díé, a ndzí kig dzə́ŋ Ńtondôbə, a ngákə a dzə́ŋ évɔ̄li hə á mingəngáŋ[37].